ธนาคารเพื่อการพัฒนาเอเซียชี้ศตวรรษที่ 21 อาจจะเป็นศตวรรษของเอเซียได้
แต่เอเซียต้องแก้ปัญหาท้าทายที่สำคัญ เช่นการขาดความทัดเทียม ประสิทธิภาพของสถาบันต่างๆ และนวัตกรรมใหม่ๆ
ธนาคารเพื่อการพัฒนาเอเซีย หรือ ADB เปิดเผยร่างรายงานฉบับใหม่ระหว่างการประชุมที่กรุงฮานอยของเวียดนามเมื่อต้นเดือนพฤษภาคมว่า จากการที่ศูนย์กลางการเติบโตทางเศรษฐกิจหันมาอยู่ที่เอเซีย ศตวรรษที่ 21 อาจจะเป็นศตวรรษของเอเซียหากอัตราความเจริญเติบโตทางเศรษฐกิจอย่างรวดเร็วนี้ยังดำเนินต่อไป และเอเซียสามารถแก้ไขปัญหาท้าทายที่สำคัญต่างๆ ได้ โดย ADB ระบุว่าปัญหาสำคัญเหล่านี้ได้แก่ความไม่ทัดเทียมกันทางเศรษฐกิจและสังคม การขาดประสิทธิภาพของหน่วยงานและสถาบันต่างๆ รวมทั้งการสร้างนวัตกรรมใหม่ๆ แต่ถ้าหากเศรษฐกิจของประเทศที่เติบโตเร็วที่สุดของเอเซีย คือ จีน อินเดีย อินโดนีเซีย และเวียดนามชลอตัวลง ภูมิภาคนี้ก็อาจไม่สามารถไปถึงเป้าหมาย ของการปรับปรุงสภาพชีวิตความเป็นอยู่ของประชากรราวสามพันล้านคนในทวีปนี้ได้ ธนาคารเพื่อการพัฒนาเอเซียยังชี้ถึงปัจจัยหลักหกประการ ซึ่งจะช่วยทำให้ศตวรรษของเอเซียเป็นความจริงขึ้นได้ นั่นคือความก้าวหน้าทางเทคนิค การสะสมเงินทุน ลักษณะสภาพประชากรและกำลังแรงงาน ชนชั้นกลางซึ่งกำลังขยายตัว การรับมือกับปัญหาการเปลี่ยนแปลงของสภาพภูมิอากาศและการแข่งขันใช้ทรัพยากร รวมทั้งการปฏิวัติด้านการสื่อสารโทรคมนาคม